घुमारवीं| घुमारवीं में गत शुक्रवार रात एक महिला ने जहर खाकर जान दे दी। महिला ने घुमारवीं में ही एक व्यक्ति के घर के आंगन में जहर का सेवन किया। उसे अस्पताल पहुंचाया गया, जहां डॉक्टरों ने उसे मृत घोषित कर दिया। पुलिस ने मृतका के भाई की शिकायत के आधार पर मामला दर्ज कर लिया है। इस मामले में एक पुलिस कर्मी को गिरफ्तार किया गया है।
जानकारी के अनुसार सिहड़ा (चैहड़) निवासी सुनीता की शादी वर्ष 2000 में हंबोट के राजेश के साथ हुई थी। बाद में दोनों में अनबन हो गई। सुनीता अपने 10 साल के बेटे के साथ घुमारवीं के बजोहा में किराये के मकान में रह रही थी। बताया जा रहा है कि शुक्रवार शाम सुनीता घुमारवीं में रहने वाले कमल जो कि पुलिस कर्मी है के घर पहुंची। उसने कमल की पत्नी से उसके बारे में पूछा। जवाब में उसने कमल के घर में न होने की बात कहते हुए दरवाजा बंद कर दिया। इस पर बाहर खड़ी सुनीता ने जहर खाने की धमकी दी। कोई जवाब न मिलने पर उसने जहरीला पदार्थ निगल लिया। सूचना मिलने पर पुलिस मौके पर पहुंची और सुनीता को बेहोशी की हालत में घुमारवीं अस्पताल ले जाया गया, जहां डॉक्टरों ने उसे मृत घोषित कर दिया। सुनीता के भाई ओम प्रकाश ने संदेह जताया है कि पुलिस कर्मी कमल की वजह से उसकी बहन को जहर खाने पर मजबूर होना पड़ा। घुमारवीं के एसएचओ अशोक चौहान ने बताया कि आरोपी पुलिस कर्मी को गिरफ्तार कर लिया गया है। मामले की छानबीन की जा रही है।
hin_Deva hin_Deva